‘বিশ্ব বাংলা’ বিতর্কে এবার সরাসরি মমতা বন্দ্যোপাধ্যায়কে নিশানা করলেন মুকুল রায়। বিজেপি নেতার দাবি, যা হয়েছে তার সবটাই জানতেন মমতা। অভিষেক ‘বিশ্ব বাংলা’-র লোগোর মালিক বলে তিনি যে দাবি করেছিলেন, সেই দাবি থেকে তিনি সরছেন না। মুকুল বলেন, তাঁর কাছে সব কাগজ আছে। ‘বিশ্ব বাংলা’ এবং অভিষেকের সম্পর্ক নিয়ে মুকুল বলেন—
• অভিষেক তাঁর নিজের হলফনামায় জানিয়েছেন যে, তিনি নিজে কিছু করেননি। সব কিছু করেছেন বাংলার মুখ্যমন্ত্রী এবং সর্বভারতীয় তৃণমূল কংগ্রেসের সভানেত্রী মমতা বন্দ্যোপাধ্যায়।
• অভিষেক যা করেছেন, মমতা বন্দ্যোপাধ্যায়ের অনুমোদন নিয়েই করেছেন। (লোগোর মালিকানা সংক্রান্ত আবেদনেই এর উল্লেখ রয়েছে বলে দাবি করেন মুকুল।)
• রানি রাসমনি রোডের সভায় আমি বলেছিলাম ‘জাগো বাংলা’ ট্রেডমার্ক অভিষেকের। সঙ্গে কাগজ এনে দেখিয়েছিলাম। (নিজের বক্তব্যের সমর্থনে এ দিনও বেশ কিছু কাগজ দেখান মুকুল রায়। যার মধ্যে ‘জাগো বাংলা’-র ট্রেডমার্কের জন্য অভিষেকের আবেদনপত্র ছিল বলে দাবি করেন তিনি।)
• আমি যদি সেদিনের সভায় ওসব না বলতাম তা হলে তড়িঘড়ি ১৩ তারিখ চিঠি দিয়ে অভিষেক আবেদন প্রত্যাহার করতেন না।
• ‘জাগো বাংলা’, ‘মা, মাটি, মানুষ’-এর ট্রেডমার্ক অভিষেকের। সব সার্টিফিকেটে ৩০ বি, হরিশ চ্যাটার্জী স্ট্রিটের ঠিকানা দেওয়া আছে। 
• অভিষেক নিজেই হলফনামায় জানিয়ে দিয়েছেন, তিনি যা করেছেন পুরোটাই মমতা বন্দ্যোপাধ্যায়ের অনুমোদন নিয়ে করেছেন।
• লক্ষ লক্ষ মানুষ তৃণমূল কংগ্রেসকে সমর্থন করেন। তাঁদের জানা উচিত, তাঁদের প্রাণের যে প্রতীক (জোড়াফুল), তার উপর দখলদারির চেষ্টা হয়েছে।
• তৃণমূলের প্রতীকেরও মালিকানা অভিষেকের।
• সরকার বলছে— আমি যা বলেছি, সব অসৎ উদ্দেশ্যে। তাই যদি হয়, তাহলে অসৎ উদ্দেশ্যে হওয়া এই সব কাজগুলি বাংলার মুখ্যমন্ত্রীর অনুমোদন নিয়ে হয়েছে। অভিষেকের নিজের হলফনামায় এমন দাবি করা হয়েছে।
• হিম্মৎ থাকলে আবার কোর্টে যাবেন। কিন্তু আমি মুখ খুললাম আদালতের নির্দেশ ভঙ্গ না করেই।
মুকুলের এই অভিযোগের পরিপ্রেক্ষিতে এখনও তৃণমূলের কোনও প্রতিক্রিয়া পাওয়া যায়নি।